น้ำมันทำเงินเฟ้อหลุดกรอบ
ธปท.ยอมรับปี 2559 เงินเฟ้อทั่วไปมีความเสี่ยงที่จะหลุดจากกรอบเป้าหมายที่ 1-4%
31 ธ.ค. 2558

ธปท.ยอมรับปี 2559 เงินเฟ้อทั่วไปมีความเสี่ยงที่จะหลุดจากกรอบเป้าหมายที่ 1-4%
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ในปี 2559 มีโอกาสที่เงินเฟ้อทั่วไปจะหลุดกรอบเป้าหมายที่ 2.5% บวกลบ 1.5% หรือ 1-4% เนื่องจากแรงกดดันจากราคาน้ำมันปรับลดลงอย่างต่อเนื่อง ซึ่งในประมาณการเศรษฐกิจของ ธปท.คาดการณ์เงินเฟ้อทั่วไปปีหน้าไว้ที่ 0.8% โดยสมมติฐานราคาน้ำมันในปี 2559 เฉลี่ยอยู่ที่ 43 เหรียญสหรัฐ/บาร์เรล ลดลงจากครั้งก่อนที่คาดไว้ 51.3 เหรียญสหรัฐ/บาร์เรล
"การที่เงินเฟ้อทั่วไปน่าจะเป็นบวกได้ในกลางปีหน้า และกลับเข้าสู่กรอบได้ในไตรมาส 3 แต่ก็ขึ้นอยู่กับราคาน้ำมันว่าจะเปลี่ยนแปลงอย่างไร ถ้าน้ำมันถูกลงการจะกลับเข้าสู่กรอบก็ต้องยืดออกไปด้วย เพราะเงินเฟ้อทั่วไปถูกกำกับด้วยราคาน้ำมันโลกค่อนข้างมาก แต่ในช่วงสั้นซึ่งเป็นช่วงเปลี่ยนผ่านของราคาน้ำมันทำให้เงินเฟ้อทั่วไปอาจต่ำกว่าเป้าหมายได้ แต่ไม่ใช่มีแต่ไทยประเทศเดียว ประเทศอื่นส่วนใหญ่เงินเฟ้อก็หลุดเป้าหมายเช่นกัน ซึ่งราคาน้ำมันกว่าจะกลับสู่ภาวะปกติต้องใช้เวลาพอสมควร แต่ในระยะกลางประมาณ 3-5 ปี เงินเฟ้อจะกลับเข้าสู่กรอบได้" นางรุ่ง กล่าว
นางรุ่ง กล่าวว่า โดยเป้าหมายแล้ว ธปท.ต้องการให้คนมองแล้วคาดการณ์ได้ว่าในระยะข้างหน้าเงินเฟ้ออยู่ที่เท่าไร เพราะคนจะได้วางแผนการลงทุนและวางแผนการบริโภคได้ ฉะนั้นถึงราคาน้ำมันจะเปลี่ยนแปลงไป และในระยะสั้น 1 ปี เงินเฟ้อทั่วไปอาจจะต่ำกว่า เป้าหมาย แต่ก็ไม่ควรเปลี่ยนบ่อยๆ เพราะจะสร้างความสับสนได้ เพราะจริงๆ แล้วเป้าหมายเงินเฟ้อยังสามารถยึดเหนี่ยวการคาดการณ์เงินเฟ้อของคน ในระยะกลาง 3-5 ปีได้
ทั้งนี้ ธปท.ยังไม่ได้ทำหนังสือชี้แจงไปยังกระทรวงการคลัง ในกรณีที่เงินเฟ้อทั่วไปในปี 2558 ที่ผ่านมาอาจจะหลุดกรอบเป้าหมายที่ 1-4% เพราะยังรอดูการรายงานตัวเลขเงินเฟ้อในเดือน ธ.ค. 2558 เมื่อได้ตัวเลขเงินเฟ้อแล้วจึงจะทำหนังสือชี้แจงสาเหตุ